สศค.แถลงเศรษฐกิจเดือนพ.ค.ยังชะลอดัชนีดิ่งลงทุกตัว
สศค.แถลงภาวะเศรษฐกิจไทยเดือนพ.ค.ยังชะลอตัว การบริโภค-ลงทุนภาคเอกชนไม่กระเตื้อง ส่งออกหดตัวต่อเนื่อง
29 มิ.ย. 2558

สศค.แถลงภาวะเศรษฐกิจไทยเดือนพ.ค.ยังชะลอตัว การบริโภค-ลงทุนภาคเอกชนไม่กระเตื้อง ส่งออกหดตัวต่อเนื่อง
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ภาวะเศรษฐกิจเดือน พ.ค. 2558 การใช้จ่ายรัฐบาลเป็นแรงสนับสนุนการขยายตัวของเศรษฐกิจ การบริโภคและการลงทุนภาคเอกชนยังคงชะลอตัว ขณะที่การส่งออกมีการหดตัวต่อเนื่อง ผลผลิตภาคเกษตรกรรมหดตัวและต้องติดตามสถานการณ์ภัยแล้งอย่างใกล้ชิด
ทั้งนี้ การบริโภคภาคเอกชนในเดือนพ.ค. 2558 ส่งสัญญาณแผ่วลงเล็กน้อย สะท้อนจากยอดการจัดเก็บภาษีมูลค่าเพิ่มที่จัดเก็บบนฐานการบริโภคภายในประเทศ ณ ในเดือน พ.ค. 2558 ที่แม้ยังคงขยายตัวได้ที่ 11.6% ต่อปี แต่การจัดเก็บภาษีมูลค่าเพิ่มที่จัดเก็บบนฐานการนำเข้ายังคงขยายตัวติดลบ19.4% ต่อปี ส่งผลให้ภาษีมูลค่าเพิ่มรวมขยายตัวติดลบ 2.5% ต่อปี 
สำหรับการบริโภคสินค้าคงทนยังคงหดตัว สะท้อนจากปริมาณการจำหน่ายรถจักรยานยนต์ขยายตัวติดลบ 5.4% ต่อปี  สอดคล้องกับรายได้เกษตรกรที่แท้จริงที่ขยายตัวติดลบ 17.8%  ต่อปี ขณะที่ปริมาณจำหน่ายรถยนต์นั่ง ยังคงขยายตัวติดลบ 21.1% ต่อปี มากกว่าเดือนก่อนหน้าที่ขยายตัวติดลบ 9.1% 
นอกจากนี้ ดัชนีความเชื่อมั่นผู้บริโภคเกี่ยวกับภาวะเศรษฐกิจโดยรวม ลดลงมาอยู่ที่ระดับ 65.0 นับเป็นระดับต่ำสุดในรอบ 11 เดือน เนื่องจากผู้บริโภคมีความกังวลต่อความไม่แน่นอนของการฟื้นตัวของเศรษฐกิจไทย ประกอบกับราคาพืชผลทางการเกษตร โดยเฉพาะข้าว และยางพาราที่ทรงตัวอยู่ในระดับต่ำ ทำให้กำลังซื้อโดยรวมทั่วประเทศยังคงชะลอตัว
ด้านการลงทุนภาคเอกชนในเดือนพ.ค. 2558 ส่งสัญญาณชะลอตัว โดยการลงทุนภาคเอกชนในหมวดก่อสร้าง สะท้อนจากภาษีจากการทำธุรกรรมอสังหาริมทรัพย์ในเดือนพ.ค. 2558 ขยายตัวติดลบ 11.3% ต่อปี นับเป็นการหดตัวครั้งแรกในรอบ 5 เดือน รวมถึงการปริมาณการจำหน่ายปูนซีเมนต์ขยายตัวติดลบ 0.5% ต่อปี
สำหรับการลงทุนในหมวดเครื่องมือเครื่องจักร สะท้อนจากปริมาณจำหน่ายรถยนต์เชิงพาณิชย์ ยังขยายตัวติดลบ 19.7% ต่อปี  ปริมาณนำเข้าสินค้าทุนขยายตัวติดลบ 5.3% ต่อปี โดยเมื่อหักสินค้าพิเศษเครื่องบิน เรือและรถไฟ พบว่า ก็ยังพบว่าขยายตัวติดลบ 7.7% ต่อปี
ด้านการส่งออก หดตัวต่อเนื่องเป็นเดือนที่ 5 โดยมีมูลค่า 18.4 พันล้านเหรียญสหรัฐ คิดเป็นขยายตัวติดลบ 5.0% ต่อปี โดยปัจจัยที่ส่งผลกระทบต่อการส่งออกสินค้ามาจากภาพรวมของเศรษฐกิจโลกและประเทศคู่ค้าหลักของไทยในปัจจุบันที่ยังชะลอตัวส่งผลต่อกำลังซื้อในตลาดโลก ส่งผลให้การส่งออกสินค้าในหมวดเครื่องอิเล็กทรอนิกส์ เครื่องใช้ไฟฟ้า ยานพาหนะ และอุตสาหกรรมเกษตร หดตัว สำหรับตลาดส่งออกที่หดตัวลดลง ได้แก่ ญี่ปุ่น สหภาพยุโรป แอฟริกา และ อาเซียน